**Notă informativă cu privire la proiectul Strategiei de Descentralizare în Sectorul Educaţiei**

Proiectul Strategiei de Descentralizare în Sectorul Educaţiei (în continuare – Strategia) derivă din necesitatea democratizării conducerii învăţământului, consolidării autonomiei instituţionale, optimizării interdependenţei dintre funcţiile, competenţele şi responsabilităţile managementului educaţiei şi structurile instituţionale corespunzătoare, reprezentând o continuitate operaţională a prevederilor stipulate în Strategia Naţională de Descentralizare, adoptată prin Legea nr. 68 din 5 aprilie 2012, în Legea nr. 435-XVI din 28 decembrie 2006 privind descentralizarea administrativă şi în alte documente de politici şi normative naţionale şi sectoriale.

Strategia Naţională de Descentralizare defineşte educaţia, alături de sănătate, cultură şi asistenţă socială, drept serviciu delegat sau partajat. Astfel, prezenta Strategie sectorială propune o nouă viziune asupra alocării competenţelor în educaţie, în calitate de competenţă partajată, în care diferite funcţii educaţionale sunt împărţite între diverse niveluri ale managementului educaţiei.

În calitate de competenţă partajată, educaţia va fi finanţată prin transferuri cu destinație specială, alocate din bugetul central către bugetele administraţiilor locale care întreţin şi administrează instituţiile de învăţământ.

Conform Strategiei, politicile naţionale în domeniul educaţiei vor fi elaborate de Ministerul Educaţiei, fiind implementate de administraţia publică locală, organului central de specialitate revenindu-i şi funcţia de supraveghere atât a respectării legislaţiei din domeniu, cât şi a realizării politicii de stat la toate nivelurile educaţionale. Pentru aceasta, Strategia prevede instituirea Inspecţiei şcolare şi a oficiilor ministerului desconcentrate în teritoriu.

Descentralizarea educaţiei, precum şi introducerea inspecţiei şcolare şi a oficiilor desconcentrate ale Ministerului Educaţiei, vor îmbunătăţi monitorizarea accesului la educaţie, vor favoriza intervenţiile mai bine direcționate în cazul neşcolarizării copiilor şi, cu timpul, vor spori ratele nete de înrolare în învăţământul din Republica Moldova. Acest lucru va genera, ca efect pe termen lung, îmbunătăţirea şanselor de succes în viaţă ale copiilor din grupurile vulnerabile.

Ministerul Educaţiei va desfăşura consultări regulate cu privire la sectorul educaţiei, prin crearea Consiliul Naţional pentru Educaţie, instituţie de dialog naţional în domeniul educaţiei, care va include reprezentanţi ai Guvernului Republicii Moldova, ai Parlamentului, ai administraţiilor publice locale de nivelul unu şi doi, ai sindicatelor din învăţământ, ai asociaţiilor minorităţilor etnice şi naţionale şi ai instituţiilor academice.

Potrivit Strategiei, autorităţile administraţiei publice locale de nivelul II vor asigura managementul învăţământului din teritoriul dat prin intermediul organelor raionale/municipale de specialitate, în calitate de structuri proprii ale Consiliilor locale respective, având în gestiune directă instituţiile de învăţământ primar, gimnazial, liceal, special (de subordonare locală) şi extraşcolar (subordonate APL II).

Administrațiile publice locale de nivelul I vor deveni fondatori, totalmente autonomi, ai instituțiilor de învăţământ preșcolar, vor beneficia direct, în acest scop, de transferuri cu destinaţie specială de la bugetul de stat, păstrând, totodată, şi unele competenţe de control asupra aspectelor importante ale învățământului obligatoriu, cum ar fi (i) asigurarea accesului la educaţie, (ii) şcolarizarea tuturor copiilor de vârstă şcolară obligatorie și (iii) respectarea legislaţiei în domeniul învăţământului.

Se va consolida autonomia educaţională şi organizaţională a instituţiilor de învăţământ. Şcolile vor deveni persoane juridice, având dreptul să-şi administreze propriile bugete, să-şi gestioneze resursele materiale, umane şi didactice.

Descentralizarea educaţiei în Republica Moldova se va baza pe drepturile omului, respectându-se principiile participării, transparenţei, incluziunii, responsabilităţii, non-discriminării şi al egalităţii de gen.

Introducerea componentei raionale şi şcolare a curriculum-ului va duce la diversificarea educaţiei în ţară, făcând-o mai capabilă de a răspunde necesităţilor tuturor elevilor, în particular ale celor din grupurile minoritare sau cu necesităţi educaţionale speciale.

Implementarea Strategiei, din perspectiva analizei de impact, va necesita costuri semnificative atât preconizate de investiţii iniţiale, necesare pentru punerea în funcţiune a sistemului descentralizat, cât şi recurente, mai mari, necesare pentru menţinerea funcţionalităţii în viitor.

Costurile preconizate de investiţii vor fi determinate de (i) ) instituirea Inspecţiei școlare, (ii) crearea oficiilor desconcentrate ale Ministerului Educației, fortificarea direcțiilor de învățământ ale administrațiilor publice locale, (iii) instruirea extensivă a personalului (directori, contabili şcolari, viitori membri ai consiliilor şcolare etc.), (iv) elaborarea de noi materiale, de ghiduri și a suportului profesional pentru oficialii administrațiilor publice locale, responsabili de educație etc.

Costurile recurente preconizate vor include (i) costurile de întreținere a oficiilor desconcentrate ale Ministerului Educației, (ii) costurile de întreținere a Inspecției școlare, (iii) costurile operaționale mai înalte ale școlilor, dată fiind autonomia lor bugetară sporită și, prin urmare, necesitatea de a angaja mai mulți contabili și alte cadre administrative în școli, (iv) costurile operaționale mai înalte ale sistemului educațional, ca urmare a măririi ratelor de înrolare, a instruirii mai integrate a elevilor cu necesități speciale și îmbunătățirii educației preșcolare.

Sursele şi volumul de finanţare a acţiunilor planificate vor fi determinate în corelare cu procesele de descentralizare în derulare şi vor include finanţarea din bugetul de stat, bugetele autorităţilor publice locale şi alte surse legale.

În funcţie de caz, atunci când realizarea unor măsuri, care nu au acoperire financiară, se va impune ca fiind imperativă, urmează a fi iniţiată identificarea surselor de finanţare suplimentară, inclusiv, prin apelarea la suportul partenerilor externi.

Strategia este elaborată în conformitate cu cerinţele unice faţă de documentele strategice aplicabile în Republica Moldova şi include următoarele elemente obligatorii:

a) descrierea situaţiei curente;

b) identificarea problemelor;

c) obiective generale şi specifice;

d) activităţi sistemice şi specifice;

e) impact şi evaluarea costurilor;

f) rezultate scontate şi indicatori de progres;

g) fazele de implementare;

h) monitorizarea şi raportarea.

Obiectivele generale ale Strategiei vizează (i) accesul universal la educaţie şi (ii) asigurarea calităţii educaţiei în toate şcolile, iar cele specifice – (i) sporirea numărului de competenţe şi a autonomiei şcolilor, (ii) consolidarea rolului strategic al administraţiilor publice locale, (iii) introducerea unui sistem de finanţare transparent şi echitabil, (iv) consolidarea capacităţilor Ministerului Educaţiei de a gestiona sistemul descentralizat.

Întru atingerea obiectivelor prenotate, Strategia prevede activităţi sistemice şi specifice.

Implementarea Strategiei va duce la:

a) afirmarea unor școli autonome puternice, capabile să răspundă necesităților elevilor, aflate sub monitorizarea consiliilor şcolare elective și a administrațiilor publice locale;

b) instituirea fondatorilor autonomi puternici de instituții preșcolare (administrații publice locale de nivelul unu) și de școli (administrații publice locale de nivelul doi);

c) crearea instituțiilor funcţionale ale administrației publice centrale, adaptate la activitatea în cadrul sistemului descentralizat de învățământ: Minister al Educației restructurat, cu oficii desconcentrate în teritoriu, Inspecție școlară direct subordonată Ministerului Educației, Consiliu Național al Educației în calitate de forum pentru un dialog național în problemele educației;

d) crearea unui sistem transparent și echitabil de finanțare a educației, bazat pe granturi cu destinație specială, orientat spre educaţia incluzivă şi respectarea drepturilor omului.

Pentru a obţine rezultatele scontate, va fi necesară modificarea mai multor legi, adoptarea unor hotărâri de Guvern și decizii ale Ministerului Educației, restructurarea direcțiilor raionale/municipale de învățământ, instruirea intensivă a managerilor școlari și a oficialilor din cadrul administrațiilor publice locale, precum și crearea de noi structuri consultative şi administrative − Consiliul Național pentru Educație, Inspecția școlară, oficiile desconcentrate ale ministerului.

La elaborarea Strategiei s-a ţinut cont de cadrul normativ şi de politici existent, de realizările şi deficienţele politicilor naţionale şi sectoriale implementate anterior, de exigenţele integrării europene, de experienţa naţională şi internaţională respectivă, Strategia întemeindu-se pe studii şi analize în domeniu, pe necesităţile sociale şi educaţionale curente şi de perspectivă, pe principiile unanim recunoscute cu privire la drepturile omului şi ale copilului şi ale egalităţii de gen.

Opţiunile expuse în Strategie sunt rezultatul unui proces de consultări ample cu reprezentanţii mediului academic şi pedagogic, ai autorităţilor administraţiei publice locale şi centrale, ai societăţii civile şi alte părţi interesate.

Procesele de implementare a Strategiei sunt concretizate într-un Plan de acţiuni, care include componentele tactice şi operaţionale ale procesului de descentralizare în sectorul educaţiei.

T. Cojocaru, 022 23 26 80